

Læring


Læring basert på aktuelle problemstilinger

Dette notatet prøver å gi en begrepsavklaring av problembasert læring og viser kort til noe av teorigrunnlaget samt en skisse av både student- og lærerrollen.

Målsetting
Målsettingen på lang sikt er å skape lærende studenter som har evnen til kritisk tenkning og til å lære seg det de trenger gjennom hele livet. Problembasert læring er både et syn på læring og en arbeidsform. Det er en måte å lære på som har til hensikt å lære studentene å lære, - å bygge og konstruere sin egen kunnskap i et fellesskap. Målet er å arbeide i utdanningen med den lærende, studenten i fokus.  

Begreper
I dagligtale bruker vi begrepet problem i forhold til noe som er ubehagelig eller vanskelig. I PBL-tenkningen  knyttes problemet til noe studentene undrer seg over, noe de vil finne svar på. Det er avgjørende for en vellykket PBL-prosess at problemet er et reelt følt eller opplevd  problem for studentene. Problemet kan altså være en uoverensstemmelse eller konflikt (dilemma) i forhold til både etiske og faglige spørsmål i vid forstand.  Å sette sammen et puslespill eller  hvordan finne frem til en bedre måte å gjøre ting på kan være et problem. Den beste måten å bygge eller designe noe eller hvordan skape et kunstverk  kan være et problem.

Innhold
PBL dreier seg om problemorientering, prosjekter og deltakerstyring.  

Problemorientering er rettet mot problemer og utfordringer som oppleves aktuelle her og nå. De ulike fagene trekkes inn der det er aktuelt. Et utgangspunkt for et PBL-arbeid kan være ”Barnehagen – en arena for kunst og kultur”. Studentene finner frem til en problemstilling som oppleves aktuelt for dem og søker kunnskap relatert til dette. Et kjennetegn ved PBL er at ingen vet løsningen på forhånd. Prosessen beskrives nedenfor.

Teorigrunnlag
Sentrale teoretikere som Dewey, Piaget og Vygotsky har bidratt til den sosiokulturelle læringsteorien som sier at mennesket konstruerer sin egen kunnskap på bakgrunn av egne erfaringer. Denne grunnforskningen var knyttet til barns utvikling og læring, men den er overførbar til PBL. Både voksne og barn skaper mening ut fra hva de tidligere har erkjent. Prinsippet om egen aktivitet i tilknytning til det sosiale samspillet er sentralt. 

John Dewey (1858 – 1952)

I Deweys pedagogiske filosofi legges det vekt på en refleksiv evne. Det «å være underveis» er grunnleggende sett i forhold til fyndordet ”learing by doing”. Å være i en tenkende og undersøkende prosess er et mål i seg selv. Gjennom erfaringer og gjøringer som blir drøftet og evaluert, forkastet eller tatt vare på bygger den enkelte sin kunnskap. Deweys undersøkelsesprosess er et nyttig redskap både for prosjektarbeid og dagligdagse problemsløsninger: 

1.  Et følt problem, uoverensstemmelse, konflikt, dilemma eller et spenningsfelt.

2.  Lokalisere og definere problemet.

3.  Foreslå mulige løsninger.

4.  Utvikle logiske følger av løsningsforslaget.

5.  Eksperimentell utprøving.
Jean Piaget (1896 – 1980)

Piaget fant gjennom sin forskning at den kognitive utviklingsprosessen, adaptasjonsprosessen,  innebærer en overføring av ny kunnskap slik at den passer inn i eksisterende mentale strukturer (assimilasjon) og endring av eksisterende mentale strukturer for å akseptere den nye kunnskapen (akkommodasjon). Denne "selv-reguleringen " kan forståes som en  bevegelse fra opplevelsen av kognitiv konflikt eller disekvilibrium for å oppnå kognitiv balanse, ekvilibrium. Denne ubalansen, uoverensstemmelsen eller spenningsfeltet må fremmes både hos lærere og studenter. Ubalansen krever at vi  må reorganisere meninger og oppfatninger vi hadde.  Konsekvensen er at vi gir studentene oppgaver som er passende i forhold til deres kognitive utviklingsnivå, men som også setter dem i en tilstand av ulikevekt. Dilemmatenkning kan være et hjelpemiddel. Dette kan skape nye tankeprosesser som bidrar til å utvikle deres kunnskaper. 

Lev Semenovich Vygotsky (1896 - 1934)

Vygotsky  fokuserte den nære utviklingssonen (z-pd) som han beskrev som  avstanden mellom et barns aktuelle  utviklingsnivå og det høyere potensielle utviklingsnivået som er bestemt gjennom problemløsning under voksen veiledning eller i samarbeid med mer erfarne likemenn (Vygotsky 1978:86). Interaksjonen med omgivelsene er avgjørende for utviklingen. Han mente at handlingene aldri kan være separert fra det miljøet den er sprunget  ut fra. Enhver funksjon i et barns utvikling fremtrer tosidig, først sosialt, deretter psykologisk. Høyere mentale prosesser er pr. definisjon sosial. Bedømming av  potensiell utvikling er derfor i følge Vygotsky like viktig som å avklare det aktuelle utviklingsnivået. Opplæring bør heller baseres på det potensielle nivået  enn på det aktuelle nivået. På en måte kan dette sammenfalles med Piaget sitt prinsipp om å gripe fatt i studentenes  muligheter.

6. Hente inn kunnskap i relasjon til læringsbehovet.

Studentrollen
Rammeplan for førskole- og lærerutdanning har visjoner om å bidra til å utvikle pedagoger i både barnehage og skole som evner å  «beherske øyeblikkets kunst, være spontane, ta opp det som elevene er opptatt av og ta vare på deres initiativ og livsutfoldelse» (RU 98:7). 

Den viktigste ressursen er menneskene, påpekes det i Rammeplan for Barnehager. Deres faglige kompetanse, engasjement og vilje til å utvikle sitt arbeid fremstår som mer avgjørende for barnehagens kvalitet enn de materielle ressursene (RB 95:136).

Dette får konsekvenser for studentrollen i utdanningen og PBL kan være en arbeidsform som styrker de kommende førskolelærerne i forhold til å ta ansvar for egen læring. PBL er deltakerstyrt  hvor deltakerne i basisgruppen er gjensidig forpliktet til å følge avtaler og bidra til hverandres læringsprosess. I tillegg kreves at prosessen dokumenteres på ulike vis. Vesentlig er studentenes egenvurdering både underveis og ved periodens avslutning. 

Lærerrollen
I Rammeplan for lærerutdanning brukes bl.a. begrepene veileder, oppdrager og verdiformidler om pedagogen  på alle nivåer (RU 98:7).

Dewey påpeker det  relasjonistiske aspekt,  hvor felles erfarings- og læringsprosesser gir studenter ny kunnskap sammen med læreren (Løvlie 1989:150). Dewey er i god sokratisk tradisjon, hvor det settes fokus på dialogen mellom eleven og pedagogen. I tillegg mener Dewey at det er i relasjonen mellom tingene og eleven at eleven tilegner seg kunnskap.  «I stedet for å finne opp måter å motivere elever på, synes det bedre å vende oppmerksomheten mot de problemer som allerede finnes i enhver situasjon og la denne situasjonen selv motivere.» (Løvlie 1989:160).  Det dynamiske forholdet mellom eleven og saken/erfaringen, ville skape interesse og vekst. Deweys tankekord ”learning by doing” kan sees i sammenheng med fyndord som «å lære er å oppdage» (Nils Magnar Grendstad) og «kunnskap gir opplevelser, opplevelser gir kunnskaper» (Guttorm Fløistad). 

Der læreren i tidligere tider hadde sin utfordring  som kunnskapsformidler og kunnskapskilde, har han i dag den nødvendige funksjonen som  tilrettelegger og veileder. Det begrunnes med at pedagogen ikke lenger er den «fremste kilden til kunnskap», men at  elevene selv har mulighet for «å innhente kunnskap bl.a. fra bøker, radio, fjernsyn og gjennom datakommunikasjon» (RU 98:7). Pedagogen må ta rollen som etisk veileder i dagens informasjonsstrøm samtidig som han må våge å vise studentene at han selv er nysgjerrig, at han ikke kan alt i denne verden og gjerne vil lære mer. Han formidler ved sin væremåte, som forbilde, at han har tro på seg selv og tro på studentene, - han har tro på en felles fremtid. 
Læreren må spørre etter hva som får studentene til virkelig å reflektere over «hvorfor gjør jeg det jeg gjør og finnes det andre måter å gjøre det på?» Hva betyr lærerens måte å  møte studentene på? 

«... en ydmyk lærd er en som forstår at når en mindre lærd person blir forvirret og spør hvorfor, kan han være mer dypsindig enn den lærde som kjenner innholdet i hundre bøker, men som aldri undrer seg over meningen med all sin lærdom.»  (Jersild 1978:95). 

Kjøreregler for læreren må være basert på et sosiokulturelt læringssyn. Da blir det naturlig å gripe fatt i studentens egne erfaringer og finne frem til dennes nære utviklingssone og gi utfordringer i tråd med dette. Læreren skal støtte studentene i deres egen læringsprosess, - studenten skal få  hjelp med å lære å lære. Men dersom det å anerkjenne et menneske som en autonom person, gir en opplevelse av likeverd, er det da mulig å tenke seg at studenten kan tåle å bli kritisert? Er det bedre å være likeverdig og bli kritisert, enn å bli støttet så sterkt at man får opplevelse av at man ikke blir tatt på alvor?  Strategien i mediert læring eller formidlet læringserfaring kan være en berikelse i lærerens forståelse av sin egen rolle. Målet er å skape fleksibilitet hos den lærende, et ønske om å lære og evne til å forandre seg gjennom nye erfaringer  (Klein 1989:27).  

Artikler på nettet
· Meget kort og grei avklaring av PBL utviklet ved Southern Illionis University:  http://www.pbli.org/
· Egil Eides gode presentasjon av PBL-tenkningen, med vekt på Knud Illeris fra `74: http://tor.hsh.no/~ee/studaktivlaering/materiell/erfaringsd.htm
· Knud Illeris presentasjon av seg selv på nettet: http://www.educ.ruc.dk/staff/ki.html  

